የደቡብ ሱዳን ጦር ሠራዊት አማፂያን በተቆጣጠሩዋት የቦር ከተማ የሚገኘውን ጦር ከሚመሩት አዛዦች ጋ የነበረው ግንኙነቱ እንደተቋረጠ ገለጠ። ሆኖም የሠራዊቱ ቃል አቀባይ ማላክ አዩየን «በከተማዋ ሁሉም ነገር የተረጋጋ ነው» ብለዋል። አማፂያን የደቡብ ሱዳን የጦር ሠራዊትን ከከተማው አባረናል ሲሉ ገልፀዋል። አያይዘውም ጦሩ በየቦታው ከቤንቲዩ ጥሎት የሸሸውን በርካታ የጦር መሣሪያዎች ማርከናል ብለዋል። በቦር ከተማ በሚገኘው የተባበሩት መንግሥታት የሰላም አስከባሪ ኃይል መሥስሪያ ቤት በተጠለሉ ስደተኞች ላይ ከትናንት በስትያ ታጣቂዎች በፈፀሙት ጥቃት ቢያንስ 58 ሰዎች ሲገደሉ፤ ከ100 በላይ መቁሰላቸው ተዘግቧል። በሺዎች የሚቆጠሩ ሠላማዊ ሰዎች በተሰደዱበት መጠለያ ጣቢያ ላይ የተሰነዘረውን ጥቃት የተመድ «በጭካኔ የተሞላ» ሲል ኮንኖታል።ድርጊቱ ምናልባትም «በጦር ወንጀለኝነት የሚያስጠይቅ» ሊሆን ይችላል ሲል አስጠንቅቋል። ከሟቾቹ መካከል ህፃናት እንደሚገኙበት የጠቀሰው የተመድ የሟቾቹ ቁጥር ሊያሻቅብ እንደሚችልም ተናግሯል።
በናይጄሪያ መዲና አቡጃ ቢያንስ 75 ሰዎችን ለገደለው የቦንብ ጥቃት ቦኮ ሐራም የተሰኘው እስላማዊ አክራሪ ቡድን ኃላፊነቱን እንደሚወስድ የቡድኑ መሪ አቡባካር ሼካዉ በቪዲዮ መልዕክቱ ዛሬ አስታወቀ። አቡባካር ሼካዉ መልዕክቱን በአረቢኛና በሐውሳ ቋንቋ ሲያስተላልፍ በግራ ትከሻው ካላሺንኮቭ ጠመንጃ ያነገበ ሲሆን፤ ወታደራዊ የደንብ ልብስም አድርጎ ነበር ሲል የፈረንሳይ ዜና አገልግሎት ጠቅሷል። ቦኮ ሐራም በመንገደኞች በተጨናነቀው ንያንያ የተሰኘው አውቶቡስ ተራ የፈንጂ ጥቃት ለማድረስ የመረጠው ሠዓት በርካታ ሰዎች ወደ ስራ የሚሄዱበትን ማለዳ ነበር። የቦኮ ሐራም መሪ በቪዲዮ መልዕክቱ ታጣቂዎቹ አቡጃ ከተማ ውስጥ እንደሚገኙ ገልጧል። ዩናይትድ ስቴትስ አቡባካር ሼካዉን የዓለማችን ዋነኛ አሸባሪ ስትል ፈርጃዋለች። እጁን ይዞ ላስረከበም 7 ሚሊዮን ዶላር ወሮታ እንደምትከፍል ገልጣለች። ቦኮ ሐራም አቡጃ ከተማ ውስጥ ያደረሰውን የአውቶቡስ ተራ የፈንጂ ጥቃት ተከትሎ 129 ሴት ተማሪዎችንም ማገቱ ይታወቃል። ከታገቱት ውስጥ አርባ አራቱ ማምለጣቸውን የናይጄሪያ ባለሥልጣናት አስታውቀዋል። የተቀሩትን ለማስለቀቅም አሰሳው መጠናከሩን ተገልጿል።
ግብፅ ውስጥ በክርስትያኖችና ሙስሊሞች መካከል ከባድ ግጭት ተቀስቅሶ ቢያንስ አንድ ሰው መሞቱ ተዘገበ። የግብፅ ብሔራዊ የቴሌቪዥን ጣቢያ እንደዘገበው ከሆነ በመዲናዋ ካይሮ በስተሰሜን በተቀሰቀሰው ግጭት አራት ሰዎችም ቆስለዋል። የፀጥታ ኃይላት ግጭቱን መቆጣጠራቸውም ተገልጿል። የግጭቱ መንስዔ ኧል-ካልጁቢያ በተሰኘው አውራጃ፤ ኧል-ኩስስ በተባለው ስፍራ የሚገኝ መንገድን ለመጠቀም የተፈጠረ አለመግባባት ነው ሲል የቴሌቪዥን ጣቢያው አክሎ ዘግቧል። በእዚሁ አካባቢ ከአንድ ዓመት በፊትም ሐይማኖታዊ ግጭት ተቀስቅሶ እንደነበር ተጠቅሷል። በያኔው ግጭት ስድስት ክርስቲያኖችን ጨምሮ ሰባት ሰዎች መገደላቸው ይታወሳል። ግብፅ ውስጥ የኮፕቲክ ኦርቶዶክስ ክርስትያኖች ከአጠቃላዩ ነዋሪ አስር በመቶውን ድርሻ ይይዛሉ።
የሩስያ ፕሬዚዳንት ቭላድሚር ፑቲን የዩክሬይን ቀውስን ተከትሎ ሀገራቸው ከምዕራባውያን ጋ የገጠማትን አለመግባባት ለማረቅ ዝግጁ መሆናቸውን ገለጡ። ፑቲን ግንኙነቱን ለማሻሻልና አብሮ ለመስራት መንገዶች ሁሉ የተዘጉ አይደሉም ሲሉ በአንድ የቴሌቪዥን ቃለመጠይቅ ላይ ተናግረዋል። ይሁንና ውጥረቱን ማለዘቡ በሩስያ ብቻ የተወሰነ ሳይሆን በምዕራባውያን ጭምር ነው ብለዋል። ፑቲን ይህን ቢገልፁም፤ ምሥራቅ ዩክሬይን ውስጥ የሚገኙት መፍቀሬ-ሩስያ ታጣቂዎች ግን አሁንም ድረስ መሣሪያቸውን መፍታት፣ የተቆጣጠሩዋቸውን ሕንፃዎችም መልቀቅ እንደማይፈልጉ ጠቅሰዋል። ውጥረቱን ለማርገብ ታጣቂዎቹ ሕንጻዎቹን መልቀቅ ብሎም የጦር መሳሪያቸውን መፍታት እንዳለባቸው ሐሙስ ጄኔቫ ውስጥ በተደረገው የዩክሬይን ጉባኤ መወሰኑ ይታወቃል። ሩስያ በመፍቀሬ ሩስያ የዩክሬይን ታጣቂዎች ላይ ያላትን ተፅዕኖ ተጠቅማ ታጣቂዎቹ እንዲያፈገፍጉ እንድታደርግ ዩናይትድ ስቴትስ ጠይቃለች። ሩስያ ይህን ካላደረገች ግን «ሌላ ነገር ሊከተል ይችላል» ስትል ዩናይትድ ስቴትስ በመንግሥት ቃል አቀባዩዋ በኩል አስጠንቅቃለች።
የመን ውስጥ ከጸጥታ አስከባሪዎች እንደተገኘ መረጃ ከሆነ በሰው አልባ ጢያራ 15 ተጠርጣሪ የኧልቃይዳ አሸባሪዎች ተገደሉ። ተጠርጣሪዎቹ ከሰው አልባ አውሮፕላኗ በተወነጨፈ ሮኬት የተመቱት ኧል-ባይዳ የተሰኘችው አውራጃ ውስጥ በተሽከርካሪ ሲያቀኑ እንደነበረም ተጠቅሷል። በሮኬት ከተደመሰሰው ተሽከርካሪ አቅራቢያ ሌላ ተሽከርካሪ ውስጥ የነበሩ ሦስት ሠላማዊ ሰዎች መገደላቸውም ተዘግቧል። የመን ውስጥ ተጠርጣሪ አሸባሪዎችን ዩናይትድ ስቴትስ ከሰው አልባ ጢያራዎች በሚወነጨፉ ሮኬቶች መምታት ከጀመረች ረዥም ጊዜ አስቆጥራለች። የመን ውስጥ የሚገኘው «ኧልቃይዳ በአረብ ልሣነ-ምድር » በሚል የሚጠራው ቡድን በአካባቢው ከሚገኙ የሽብርተኞች መረብ ዋነኛው እንደሆነ ይጠቀሳል።
በእርስ በእርስ ጦርነት በተጠመደችው ሶርያ ውስጥ ታግተው የነበሩ አራት የፈረንሣይ ጋዜጠኞች ከ10 ወራት እገታ በኋላ ነፃ ተለቀቁ። ይህን ከመዲናዋ ፓሪስ ያስታወቁት የፈረንሣይ ፕሬዚዳንት ፍራንሷ ኦሎንድ ናቸው።የፈረንሣይ ጋዜጠኞቹ በሰሜናዊ አሌፖ አቅጣጫ ራካ በተሰኘችው ከተማ ውስጥ ነበር የታገቱት። ፍራንሷ ኦሎንድ ጋዜጠኞቹ ነፃ እንዲወጡ ለተባበሩ አካላት በአጠቃላይ ምስጋናቸውን ያቀረቡ ሲሆን፤ ዝርዝር መግለጫ ከመስጠት ግን ተቆጥበዋል። ሆኖም ጋዜጠኞቹ በቱርክና ሶርያ ድንበር ላይ በቱርክ ወታደሮች ታግተው የነበሩ ሳይሆን እንዳልቀረና አይኖቻቸውም በጨርቅ ተሸፍኖ እንደተገኙ አንዳንድ የቱርክ የመገናኛ አውታሮች ዘግበዋል።
MS/LA